Astrid Lindgren (1907-2002) var en svensk forfatter, der er verdenskendt for især sine børnebøger. Hendes bøger er oversat til næsten 90 sprog, er udgivet i over 100 lande og har solgt over 100 millioner eksemplarer. 
Lindgren stammede fra Småland og læste tidligt alt det, hun kunne komme i nærheden af. Som ung var hun blandt andet journalistelev, kontorist og stenograf. Hun blev i 1931 gift med Sture Lindgren og blev herefter hjemmegående. Hun fortalte eventyr for børnene, og da hendes datter i 1941 lå syg, begyndte Astrid Lindgren at fortælle hende om "Pippi Langstrømpe". Det tog nogle år, inden hun fik historierne skrevet ned, og i 1944 fik hun udgivet sin første børnebog, der havde fået en andenplads i en konkurrence. Året efter vandt "Pippi Langstrømpe" en konkurrence og blev efterfølgende udgivet. 
Forfatterskabet tog derpå fart, og hun blev kendt for titler som "Emil fra Lønneberg", "Karlsson på taget", "Mio, min Mio", "Brødrene Løvehjerte" og "Ronja Røverdatter". Hun var desuden politisk engageret i blandt andet miljødebatten og mod Sveriges optagelse i EU. 
Hun modtog en række litterære og humanitære priser, og to priser er opkaldt efter hende, heriblandt Litteraturprisen til Astrid Lindgrens minde, der har en præmie på fem millioner svenske kroner til modtageren, som skal være børnebogsforfatter eller -illustrator. ("Læs mere..")
